Predkladacia správa

	V súlade s príslušnými uzneseniami vlády Slovenskej republiky bola k 31. 12. 2002 vysporiadaná prostredníctvom rôznych subjektov kategória pohľadávok Slovenskej republiky voči Ruskej federácii, tzv. podnikové pohľadávky v celkovom objeme 83 717 164,73 USD. Jedná sa o pohľadávky, ktoré mali slovenské výrobné a vývozné organizácie voči ruským odberateľom za dodané, ale nezaplatené tovary. Keďže ruské dovozné organizácie za dodaný tovar zaplatili ruskej banke prevzala zodpovednosť za jeho splatenie slovenskej strane ruská vláda. 
Zásahom štátu po roku 1989, realizovaného Rozhodnutím Ministerstva financií Slovenskej republiky č. 9 zo dňa19. 3. 1993 a č. 5 zo dňa 15. 2. 1994 bol vytvorený mechanizmus na vysporiadanie týchto pohľadávok slovenských podnikov s pomocou finančných prostriedkov štátu.
Účty tejto kategórie ale aj ostatných pohľadávok Slovenskej republiky voči Ruskej federácii sú vedené v Československej obchodnej banke, a.s. Praha, ktorá mala zabezpečiť inkaso uvedených finančných prostriedkov, ktoré však z rôznych príčin nebola schopná zrealizovať. Tým, že dlh Ruskej federácie sa znížil u tejto kategórie na nulu, požiadalo Ministerstvo financií Slovenskej republiky o zrušenie tohto účtu a prevedenie agendy, súvisiacej s podnikovými pohľadávkami do úschovy Národnej banke Slovenska súbežne s konsolidáciou a prevedením zvyšnej časti ostatných pohľadávok Slovenskej republiky.
Československá obchodná banka, a.s. Praha podmienila realizáciu konsolidácie dlhu Ruskej federácie voči Slovenskej republike vyvedením dokumentárnych inkás tzv. podnikových pohľadávok z evidencie ČSOB, a.s. Praha a úhradou bankových poplatkov, spojených s inkasom, ktoré v skutočnosti nezabezpečila. Neakceptovala ani požiadavku Ministerstva financií Slovenskej republiky oddeliť problematiku tzv. podnikových pohľadávok od problematiky zabezpečenia konsolidácie dlhu Ruskej federácie voči Slovenskej republike.
Ministerstvo financií Slovenskej republiky bolo preto prinútené hľadať a nájsť iné riešenie v záujme zabezpečenia kontinuity procesu vysporiadania zvyšnej časti pohľadávok Slovenskej republiky voči Ruskej federácii formou tovarových dodávok.
V nadväznosti na Metodický pokyn na prípravu a predkladanie materiálov na rokovanie vlády Slovenskej republiky možno konštatovať, že predkladaný materiál nemá environmentálny vplyv ani vplyv na zamestnanosť.
	Vzhľadom na charakter problematiky, ktorá je výlučnou záležitosťou bilaterálneho vzťahu medzi Ministerstvom financií Slovenskej republiky a Československej obchodnej banky, a.s. Praha materiál neprešiel medzirezortným pripomienkovým konaním.